อัตราภาษีเงินได้นิติบุคคลปี 2554
การยื่นแบบเสียภาษีเงินได้นิติบุคคลครึ่งรอบระยะเวลาบัญชี 6 เดือนแรก
12 ส.ค. 2554

การยื่นแบบเสียภาษีเงินได้นิติบุคคลครึ่งรอบระยะเวลาบัญชี 6 เดือนแรก 
สำหรับรอบระยะเวลาบัญชีปี 2554 ของบริษัทจำกัด ห้างหุ้นส่วนจำกัด หรือห้างหุ้นส่วนนิติบุคคล ที่มีรอบระยะเวลาบัญชีสิ้นสุด ณ วันที่ 31 ธ.ค. 2554 ซึ่งจะต้องยื่นแบบเสียภาษีภายในวันที่ 31 ส.ค. 2554 นี้ เป็นการเสียภาษีเงินได้นิติบุคคลจากฐานกำไรสุทธิ บริษัท ฯลฯ ใดจะเสียภาษีจากกำไรสุทธิที่เกิดขึ้นจริง หรือเสียภาษีจากการประมาณการกำไรสุทธิ ได้กล่าวถึงไปแล้วเมื่อสัปดาห์ที่ผ่านมา 
หากเราดูข่าวสารจากสื่อต่างๆ คงจะได้ทราบเกี่ยวกับนโยบายของพรรคการเมืองเกี่ยวกับการลดอัตราภาษีเงินได้นิติบุคคลกันบ้าง ก็คงต้องติดตามกันต่อไปว่า สุดท้ายจริงๆ แล้วอัตราภาษีเป็นเท่าใด โดยเฉพาะอัตราภาษีเงินได้นิติบุคคลของธุรกิจขนาดกลางและขนาดเล็ก (SMEs)




 
อย่างไรก็ตาม การยื่นแบบเสียภาษีเงินได้นิติบุคคลสำหรับครึ่งรอบระยะเวลาบัญชี 6 เดือนแรก (ภ.ง.ด.51) ของบริษัท ห้างหุ้นส่วนจำกัด หรือห้างหุ้นส่วนนิติบุคคล ที่เสียภาษีเงินได้นิติบุคคลจากฐานกำไรสุทธิ มีอัตราภาษีที่จัดเก็บหลากหลายอัตรา สรุปได้ดังนี้ 
กรณีทั่วไป อัตราร้อยละ 30 
กิจการสำนักงานปฏิบัติการภูมิภาค อัตราร้อยละ 10 
กิจการนำเข้าส่งออกที่ได้รับอนุญาตจากกระทรวงพลังงานให้ค้าน้ำมันเชื้อเพลิง อัตราร้อยละ 10 
บริษัทที่นำหลักทรัพย์มาจดทะเบียนหรือมีหลักทรัพย์จดทะเบียนในตลาดหลักทรัพย์แห่งประเทศไทย อัตราร้อยละ 25 หรือ 30 แล้วแต่กรณี 
บริษัทที่นำหลักทรัพย์มาจดทะเบียนหรือมีหลักทรัพย์จดทะเบียนในตลาดหลักทรัพย์ MAI อัตราร้อยละ 20 หรือ 30 แล้วแต่กรณี 
บริษัทหรือห้างหุ้นส่วนนิติบุคคลที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท 
กำไรสุทธิ 1.5 แสนบาทแรก ยกเว้นภาษี 
กำไรสุทธิส่วนที่เกิน 1.5 แสนบาท แต่ไม่เกิน 1 ล้านบาท อัตราร้อยละ 15 
กำไรสุทธิส่วนที่เกิน 1 ล้านบาท แต่ไม่เกิน 3 ล้านบาท อัตราร้อยละ 25 
กำไรสุทธิส่วนที่เกิน 3 ล้านบาท อัตราร้อยละ 30 
กิจการที่ตั้งอยู่ในเขตพัฒนาพิเศษเฉพาะกิจ อัตราร้อยละ 3 (จ.นราธิวาส ปัตตานี ยะลา สตูล และสงขลา เฉพาะ อ.จะนะ เทพา นาทวี และสะบ้าย้อย) 
กิจการศูนย์กลางการจัดหาสินค้าเพื่อการผลิตระหว่างประเทศ อัตราร้อยละ 15 
บริษัท ฯลฯ ที่ยื่นแบบเสียภาษีเงินได้นิติบุคคลตามแบบ ภ.ง.ด.51 สามารถนำภาษีที่ถูกหัก ณ ที่จ่ายไว้ ภาษีที่ชำระตามแบบ ภ.ง.ด.51 (กรณียื่นแบบเพิ่มเติม) ภาษีในส่วนที่ได้รับการลดหย่อนอัตราให้ร้อยละ 50 ของอัตราปกติ (ได้รับการส่งเสริมการลงทุน) มาหักออกจากภาษีที่ต้องชำระตามแบบ ภ.ง.ด.51 ได้ 
เบื้องต้นคงทราบกันแล้วเกี่ยวกับอัตราภาษีเงินได้นิติบุคคลที่จะต้องยื่นเสียภาษีตามแบบ ภ.ง.ด.51 ว่ามีอัตราใดบ้าง หากบริษัท ฯลฯ ใช้อัตราภาษีไม่ถูกต้องแล้วมีผลให้ชำระภาษีขาดไป ได้มีปัญหาตามมาภายหลังคงไม่ดีเท่าใดนัก และขอให้ทุกท่านมีความสุขในวันแม่ สวัสดีครับ